Ersamen her borgermester vnde raetmanne der stat Reuele. My is vor gekomen, dat jwe ersamheit heft Hermen Sundesbeke vnde Matijs Resenborch angesproken vmme welke laken, dat se scholden hijr gesent hebben op de Russen, des nicht recht vor jwe ersamheit gekomen is. Matijs Resenberch heft my welker engelsche laken vnde mustervilie gesant; des geliken heft Hermen Sundesbeke my iij engelsche laken gesent by myneme denre Klawes Berntson. De vorgeschreuene lakene hebbe ik Mattijs Resenberch vnde Hermen Sundesbeke aff gekoft vnde numment anders, dat wyl ik by myneme rechte holden, war it behof is; ok en hebben se hijr nene ander lakene gesent, dat my witlik is; ok hope ik, dat set myt ereme rechte wol holden mogen. Dat jwe ersamheit se dar vor beschuldiget, dar en heft jw ersamheit gein recht to. Got vergeuet jwer ersamheit, dat gy so hatsch scholden wesen. Al de genne, de my wat gudes doen, Got de kennet, jk en hebbes nicht van jwer ersamheit vordenet, men ik hebbe sorge, dat wil hijr na mals nicht wol betalt werden. Ok is my vor gekomen, dat jwe ersamheit dencket Klunkert jnt voriar wedder jn der see hebben, vns de neringe to benemende. So do ik jwer ersamheit dar ene vorwaringe inne: kompt he eder ander [en] in sodane wise op der cronen van Swedens strom sunder myn orlef, ik wil ene so straffen laten, eyn ander schal dar an denken. Jwer ersamheit Gode bouelende etc. Erick Tursson ridder Adress: Den ersamen her bormester vnd raedman der stat Reuell schall dusse breff fruntliken etc.